
REPUBLIKA HRVATSKA
TRGOVAČKI SUD U SPLITU
Split, Sukoišanska br. 6

U   I M E   R E P U B L I K E    H R V A T S K E

R J E Š E N J E

	Trgovački sud u Splitu, po sucu tog suda Pašku Bačiću, kao stečajnom sucu, u stečajnom postupku povodom prijedloga predlagatelja – vjerovnika REPUBLIKE HRVATSKE, Ministarstva financija, OIB: 18683136487, zastupano po Županijskom državnom odvjetništvu u Splitu, za otvaranje stečajnog postupka nad dužnikom TOČINJAK d.o.o. Povlja, Povlja b.b., OIB: 40007960459, 30. listopada 2018. 


r i j e š i o   j e

Odbija se prijedlog predlagatelja – vjerovnika Republike Hrvatske, Ministarstva financija za otvaranje stečajnog postupka nad dužnikom Točinjak d.o.o. Povlja, OIB: 40007960459. 


Obrazloženje

Financijska agencija, Regionalni centar Split (u daljnjem tekstu FINA) podnijela je ovom sudu 23. ožujka 2018., na temelju odredbe članka 429. stavak 1. Stečajnog zakona (Narodne novine broj 71/15 i 104/17, dalje SZ), zahtjev za provedbu skraćenog stečajnog postupka nad dužnikom Točinjak d.o.o. Povlja.

Povodom podnesenog zahtjeva, ovaj sud je 9. travnja 2018. na mrežnoj stranici e-Oglasna ploča sudova objavio oglas u smislu odredbi članka 430. SZ-a. 

Sukladno objavljenom oglasu, predlagatelj – vjerovnik Republika Hrvatska, Ministarstvo financija podnio je ovom sudu 17. travnja 2018. prijedlog za otvaranje stečajnog postupka nad dužnikom, a radi čega je rješenjem ovog suda broj St-247/2018 od 25. svibnja 2018. obustavljen skraćeni stečajni postupak nad dužnikom. Po pravomoćnosti tog rješenja o obustavi skraćenog stečajnog postupka, ovaj predmet je zaveden pod novi poslovni broj St-473/2018. 

U nastavku postupka, rješenjem ovog suda broj 12. St-473/2018 od 26. rujna 2018. pokrenut je prethodni postupak radi utvrđivanja pretpostavki za otvaranje stečajnog postupka nad dužnikom. 

Prema odredbi članka 109. stavak 2. SZ-a, vjerovnik je ovlašten podnijeti prijedlog za otvaranje stečajnog postupka ako učini vjerojatnim postojanje svoje tražbine i stečajnog razloga. 


Kako bi sud na prijedlog predlagatelja – vjerovnika mogao otvoriti stečajni postupak nad dužnikom, potrebno je da se kumulativno ispune obje pretpostavke iz članka 109. stavak 2. SZ-a (koje pretpostavke moraju postojati u trenutku donošenja odluke o otvaraju stečajnog postupka odnosno do zaključenja prethodnog postupka), a to su vjerojatnost postojanja tražbine predlagatelja prema dužniku (aktivna legitimacija), kao i postojanje stečajnog razloga na strani dužnika. 

Predlagatelj – vjerovnik je u podnesenom prijedlogu za otvaranje stečajnog postupka naveo da prema dužniku ima nenamirenu novčanu tražbinu u iznosu od 15.886,91 kn, a koja tražbina proizlazi iz podataka Porezne uprave o stanju računa dužnika kao poreznog obveznika na dan 10. travnja 2018. (list 13 spisa). Isto tako predlagatelj je u prijedlogu istakao da kod dužnika postoji stečajni razlog nesposobnosti za plaćanje budući da dužnik u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju duljem od 120 dana. 

Odredbom članka 6. stavak 2. podstavak 1. SZ-a propisano je da će se smatrati da je dužnik nesposoban za plaćanje ako u Očevidniku redoslijeda osnova za plaćanje koji vodi Financijska agencija ima jednu ili više evidentiranih neizvršenih osnova za plaćanje u razdoblju dužem od 60 dana koje je trebalo, na temelju valjanih osnova za plaćanje, bez daljnjeg pristanka dužnika naplatiti s bilo kojeg od njegovih računa. Sukladno članku 6. stavak 4. SZ-a, postojanje te okolnosti dokazuje se potvrdom Financijske agencije.

Za potrebe prethodnog postupka, FINA je 24. listopada 2018. dostavila ovom sudu potvrdu o neizvršenim osnovama za plaćanje dužnika (list 45 spisa) kojom se potvrđuje da dužnik na dan 23. listopada 2018., u Očevidniku redoslijeda osnova za plaćanje, ima evidentirane neizvršene osnove za plaćanje u neprekinutom razdoblju od 0 dana. Uz tu potvrdu FINA je dostavila i potvrdu o blokadi računa i novčanih sredstava dužnika (list 47 spisa) u kojoj se navodi da bi kod dužnika na dan 23. listopada 2018. bio evidentiran jedan dan blokade računa. 

Budući da je iz naprijed navedenih potvrda FINE razvidno da dužnik u Očevidniku redoslijeda osnova za plaćanje više nema evidentiranih neizvršenih osnova za plaćanje u neprekinutom razdoblju dužem od 60 dana (kod dužnika je evidentiran samo jedan dan blokade računa), to je samim time očito da kod dužnika više ne postoji stečajni razlog nesposobnosti za plaćanje u smislu odredbi članka 6. stavak 1. i stavak 2., podstavak 1. SZ-a, a koji stečajni razlog je predlagatelj naveo u podnesenom prijedlogu. Upravo stoga, po ocjeni ovog suda, nisu se ispunili kumulativno potrebni uvjeti, u smislu odredbi članka 109. stavak 2. SZ-a, za otvaranje stečajnog postupka nad dužnikom pa je sukladno tome podneseni prijedlog za otvaranje stečajnog postupka u ovom predmetu trebalo odbiti. 

Slijedom navedenog, a temeljem odredbi članka 128. stavak 6. u vezi s člankom 109. stavak 2. te naprijed citiranim odredbama članka 6. SZ-a, odlučeno je kao u izreci ovog rješenja. 

U Splitu, 30. listopada 2018.

Sudac

Paško Bačić, v.r.
za točnost otpravka-ovlašteni službenik
 Katarina Raos


Pouka o pravnom lijeku:
Protiv ovog rješenja dopuštena je žalba Visokom trgovačkom sudu Republike Hrvatske u Zagrebu. Žalba se podnosi putem ovog suda, pismeno u tri primjerka, u roku od osam dana od dostave rješenja. Dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova.

